b'\n_START_ARTICLE_\n(What\xe2\x80\x99s the Story) Morning Glory?\n_START_SECTION_\nKappalemateriaali ja \xc3\xa4\xc3\xa4nitt\xc3\xa4minen\n_START_PARAGRAPH_\nYhtyeen kitaristi Noel Gallagher kirjoitti kaiken albumin kappalemateriaalin yksin lukuun ottamatta albumin avauskappaletta \xe2\x80\x9dHello\xe2\x80\x9d, jonka s\xc3\xa4velt\xc3\xa4miseen osallistuivat my\xc3\xb6s Gary Glitter ja Mike Leander. Albumin kappaleet poikkeavat yhtyeen debyyttialbumista Definitely Maybe suuresti, sill\xc3\xa4 sen kappaleet ovat huomattavasti hiotumpia ja rauhallisempia kuin edelt\xc3\xa4j\xc3\xa4ns\xc3\xa4._NEWLINE_\xc2\xbbKun Definitely Maybe kuvaa unelman popt\xc3\xa4hteydest\xc3\xa4 ja yhtyeeseen kuulumisesta, (What\xe2\x80\x99s the Story) Morning Glory? kertoo popt\xc3\xa4hteydest\xc3\xa4 ja yhtyeeseen kuulumisesta.\xc2\xbb _NEWLINE_(Noel Gallagher Rolling Stone -lehdelle vuonna 1995.)_NEWLINE_(What\xe2\x80\x99s the Story) Morning Glory? \xc3\xa4\xc3\xa4nitettiin Rockfield -studiolla Monmouthissa, Walesissa. Albumin ty\xc3\xb6st\xc3\xa4minen aloitettiin vuoden 1995 maaliskuussa, ja sen tuottivat Owen Morris ja Noel Gallagher. Kun Oasis viimeisteli albumin \xc3\xa4\xc3\xa4nitt\xc3\xa4misen kes\xc3\xa4kuussa, yhtyeest\xc3\xa4 oli tullut yksi Britannian suositummista yhtyeist\xc3\xa4. Albumi valmistui hyvin nopeasti, sill\xc3\xa4 yhtye \xc3\xa4\xc3\xa4nitti yhden kappaleen lopulliseen muotoonsa keskim\xc3\xa4\xc3\xa4rin nelj\xc3\xa4ss\xc3\xa4 tunnissa._NEWLINE_Albumia \xc3\xa4\xc3\xa4nitett\xc3\xa4ess\xc3\xa4 Noel Gallagherin ja yhtyeen laulajan, h\xc3\xa4nen veljens\xc3\xa4 Liam Gallagherin v\xc3\xa4lit kiristyiv\xc3\xa4t heid\xc3\xa4n ajautuessaan erimielisyyksiin kappaleiden \xe2\x80\x9dDon\xe2\x80\x99t Look Back in Anger\xe2\x80\x9d ja \xe2\x80\x9dWonderwall\xe2\x80\x9d laulajavalinnoista, sill\xc3\xa4 Noel halusi laulaa kappaleista toisen. Kiista kuitenkin ratkesi, kun Liam Gallagherin laulusoritus kappaleessa \xe2\x80\x9dWonderwall\xe2\x80\x9d osoittautui Noelia miellytt\xc3\xa4v\xc3\xa4ksi. Gallagherin veljekset kuitenkin riitautuivat pian t\xc3\xa4m\xc3\xa4n j\xc3\xa4lkeen uudelleen ja ajautuivat tappeluun, mink\xc3\xa4 vuoksi albumin \xc3\xa4\xc3\xa4nitt\xc3\xa4minen p\xc3\xa4\xc3\xa4dyttiin keskeytt\xc3\xa4m\xc3\xa4\xc3\xa4n kolmeksi viikoksi. Gallagherin veljesten kiristyneist\xc3\xa4 v\xc3\xa4leist\xc3\xa4 huolimatta tuottaja Owen Morris kertoi vuonna 2010, ett\xc3\xa4 \xe2\x80\x9dalbumin \xc3\xa4\xc3\xa4nitykset olivat helpoimmat ja luovalla tavalla parhaat, joissa h\xc3\xa4n on koskaan ty\xc3\xb6skennellyt.\xe2\x80\x9d H\xc3\xa4nen mukaansa albumin \xc3\xa4\xc3\xa4nitt\xc3\xa4minen studiossa vei vain 15 p\xc3\xa4iv\xc3\xa4\xc3\xa4, ja sen valmistuttua h\xc3\xa4n tiesi sen olevan menestys._NEWLINE_Yhtye palasi ty\xc3\xb6st\xc3\xa4m\xc3\xa4\xc3\xa4n albumia keskeytyksen j\xc3\xa4lkeen viel\xc3\xa4 kahdeksi viikoksi. Brittil\xc3\xa4inen muusikko Paul Weller vieraili albumilla soolokitaristina ja taustalaulajana kappaleessa \xe2\x80\x9dChampagne Supernova\xe2\x80\x9d, ja h\xc3\xa4n soitti my\xc3\xb6s huuliharppua albumin kahdella nimett\xc3\xb6m\xc3\xa4ll\xc3\xa4 raidalla, jotka tunnetaan my\xc3\xb6s nimell\xc3\xa4 \xe2\x80\x9dThe Swamp Song\xe2\x80\x9d. Albumin \xc3\xa4\xc3\xa4nitt\xc3\xa4misen j\xc3\xa4lkeen sit\xc3\xa4 j\xc3\xa4lkity\xc3\xb6stettiin Lontoossa. Albumin \xc3\xa4\xc3\xa4nityksiss\xc3\xa4 k\xc3\xa4ytetty masterointitekniikka on saanut sittemmin osakseen kritiikki\xc3\xa4, ja sen vuoksi albumin on katsottu k\xc3\xa4rsiv\xc3\xa4n volyymisodasta.\n_START_SECTION_\nKansikuva\n_START_PARAGRAPH_\nAlbumin kansikuva on kuvattu Lontoon Sohossa Berwick Street -kadulla, joka oli albumin \xc3\xa4\xc3\xa4nitt\xc3\xa4misen ja julkaisun aikana tunnettu monista levykaupoistaan. Albumin kansikuvan keskell\xc3\xa4 esiintyv\xc3\xa4t henkil\xc3\xb6t ovat lontoolainen DJ Sean Rowley (kansikuvassa vasemmalla) ja kansikuvan suunnitellut Brian Cannon. Albumin tuottaja Owen Morris seisoo kansikuvassa kadun oikeanpuoleisella jalkak\xc3\xa4yt\xc3\xa4v\xc3\xa4ll\xc3\xa4, ja pit\xc3\xa4\xc3\xa4 kasvojensa edess\xc3\xa4 albumin alkuper\xc3\xa4ist\xc3\xa4 masternauhaa. Kannen valokuvasi Michael Spencer Jones, joka oli kuvannut my\xc3\xb6s yhtyeen esikoisalbumin kansikuvan ja teki yhtyeen kanssa yhteisty\xc3\xb6t\xc3\xa4 valokuvaten my\xc3\xb6s _NEWLINE_(What\xe2\x80\x99s the Story) Morning Gloryn? singlejulkaisujen kansikuvat.\n_START_SECTION_\nJulkaisu ja vastaanotto\n_START_PARAGRAPH_\n(What\xe2\x80\x99s the Story) Morning Glory? julkaistiin 2. lokakuuta 1995, ja siit\xc3\xa4 tuli v\xc3\xa4litt\xc3\xb6m\xc3\xa4sti kaupallinen menestys. Brittil\xc3\xa4inen Daily Mirror uutisoi 3. lokakuuta, ett\xc3\xa4 keskisen Lontoon HMV -levykaupoissa albumia myytiin kaksi kappaletta per minuutti. Albumi myi viikossa yli 347\xc2\xa0000 kappaletta, ja siit\xc3\xa4 tuli poplaulaja Michael Jacksonin albumin Bad (1987) j\xc3\xa4lkeen toiseksi nopeiten myynyt albumi Britannian historiassa. Albumi nousi Britannian albumilistan ykk\xc3\xb6seksi yhteens\xc3\xa4 kymmenen viikon ajaksi, ja se pysyi albumilistan kolmen parhaan joukossa yhteens\xc3\xa4 seitsem\xc3\xa4n kuukauden ajan._NEWLINE_Albumin kansainv\xc3\xa4linen l\xc3\xa4pimurto tapahtui singlen \xe2\x80\x9dWonderwall\xe2\x80\x9d noustua kymmenen parhaan joukkoon monen eri maan singlelistalla. (What\xe2\x80\x99s the Story) Morning Glory? oli viiden viikon ajan Australian ja kahdeksan viikon ajan Uuden-Seelannin albumilistan ykk\xc3\xb6nen, jonka j\xc3\xa4lkeen se nousi listak\xc3\xa4rkeen my\xc3\xb6s Kanadan, Irlannin, Sveitsin ja Ruotsin albumilistoilla. Albumi nousi listaykk\xc3\xb6seksi my\xc3\xb6s Espanjassa ja Euroopan European Top 100 Albums -listalla. K\xc3\xa4rkikymmenikk\xc3\xb6\xc3\xb6n albumi nousi my\xc3\xb6s It\xc3\xa4vallassa (3.), Tanskassa (3.), Saksassa (3.), Alankomaissa (4.), Norjassa (5.), Italiassa (5.), Portugalissa (6.), Belgiassa (7.), Ranskassa (8.), Japanissa (8.) ja Suomessa (8.). Yhdysvalloissa albumin sijoitus Billboard 200 -albumilistalla oli nelj\xc3\xa4s, ja Unkarin albumilistalla se ylsi sijalle 32._NEWLINE_Albumi oli Oasiksen kansainv\xc3\xa4linen l\xc3\xa4pimurto, ja nosti yhtyeen sen crossover-asemasta maailmanlaajuisesti suosituksi rock-yhtyeeksi. Albumista tuli yhtyeen uran kaupallisesti menestynein julkaisu, sill\xc3\xa4 albumi myi Britanniassa yli 347 000 kappaletta julkaisuviikollaan ja oli kymmenen viikon ajan Britannian albumilistan ykk\xc3\xb6nen. Suomessa albumi nousi listan kahdeksanneksi ja Yhdysvalloissa nelj\xc3\xa4nneksi, joka oli korkein sijoitus brittil\xc3\xa4iselt\xc3\xa4 yhtyeelt\xc3\xa4 Yhdysvalloissa vuosiin. Albumin nostattaman suosion johdosta Oasista verrattiin useaan otteeseen muun muassa The Beatlesiin. Vaikka albumi oli julkaisustaan l\xc3\xa4htien valtava kaupallinen menestys, se sai aluksi kriitikoiden keskuudessa laimean vastaanoton, ja monissa arvosteluissa sit\xc3\xa4 pidettiin yhtyeen esikoisalbumia heikompana julkaisuna. Albumin maine arvosteluiden suhteen on kuitenkin vuosien mittaan k\xc3\xa4\xc3\xa4ntynyt positiivisemmaksi, ja nyky\xc3\xa4\xc3\xa4n sit\xc3\xa4 pidet\xc3\xa4\xc3\xa4n yhten\xc3\xa4 brittipop-genren merkitt\xc3\xa4vimmist\xc3\xa4 julkaisuista.'